MINISTARSTVO ZNANOSTI,

OBRAZOVANJA i ŠPORTA

Donje Svetice 38, Zagreb

Zagreb, 9. kolovoza 2017.

Predmet: Skandalozan ispad člana Nacionalnog vijeća g. Paula Stubbsa; zahtjev za opozivom

Poštovana gđo ministrice,

prof. dr. sc. Blaženka Divjak!

Kao hrvatski građani i članovi civilnog društva šokirani smo i zatečeni količinom netrpeljivosti, nehumanosti i agresije u nedavnom javnom istupu sveučilišnog profesora i člana Nacionalnog vijeća za znanost, visoko obrazovanje i tehnološki razvoj g. Paula Stubbsa izražene prema uzoritom gospodinu kardinalu Josipu Bozaniću, najvišem predstavniku Katoličke crkve u Hrvatskoj te velikom kancelaru Hrvatskog katoličkog sveučilišta.

Članovi znanstvenih krugova i akademske zajednice, trebali bi biti primjer i uzor u razvijanju temeljnih vrijednosti međuljudskog komuniciranja, morala i etike, a ne osobe koje netrpeljivost, psovke i vrijeđanje promiču kao društveno poželjan diskurs. Osim poticanja mržnje i izazivanja sablazni, ovaj je znanstveni djelatnik svojim činom narušio i povjerenje stručne i šire javnosti u kredibilitet Nacionalnog vijeća čiji je član, kao i ugled Vašeg ministarstva.

Iako se kasnije dr. Stubbs tek pod pritiskom civilnog društva i medija ispričao za svoj komentar, smatramo da je nakon svog ispada izgubio svako povjerenje te da mora snositi konkretnu odgovornost za svoje neprikladno ponašanje. Osoba takvih vrijednosti i ponašanja ne može odlučivati o unaprjeđenju visokog obrazovanja, afirmaciji znanstvenog i nastavnog podmlatka te kriterijima izvrsnosti i etičnosti.

Ostanak g. Stubbsa predstavljao bi još jedno diskreditiranje Vašeg, u posljednje vrijeme često prozivanog, resora koje više ne smije biti okaljano ni najmanjim kontroverzama i incidentima, posebice u vremenu izrade i provođenja presudno važne nacionalne obrazovne reforme.

Pozivamo Vas da se zbog nanesene nepopravljive štete ugledu i radu ovog tijela od nacionalne važnosti, javno ogradite od tog skandaloznog i zastrašujućeg istupa i opozovete g. Stubbsa iz članstva Nacionalnog vijeća za znanost, visoko obrazovanje i tehnološki razvoj.

S poštovanjem

Dr. sc. Vice John Batarelo

Predsjednik Vigilare

Prilog: Objava na Facebook profilu g. Paula Stubbsa od 2. kolovoza 2017.

Prijevod: Umri, ti zli kurvin sine!